Predkladacia správa

Materiál „Správa o implementácii a čerpaní predvstupových nástrojov, štrukturálnych fondov, Kohézneho fondu a iných finančných nástrojov  k 31. 12. 2007“ sa dotýka programového obdobia 2004 - 2006 a je predkladaný podpredsedom vlády SR pre vedomostnú spoločnosť, európske záležitosti, ľudské práva a menšiny, ministrom financií a ministrom výstavby a regionálneho rozvoja.
Materiál bol vypracovaný na základe uznesenia vlády SR číslo 925/2004 bod B.4 a jeho prvá časť je venovaná predvstupovým fondom, popisuje stav implementácie Prechodného fondu a stav čerpania finančných prostriedkov v rámci programu PHARE. Tiež  sa zaoberá implementáciou Nórskeho finančného mechanizmu, finančného mechanizmu EHP a Švajčiarskeho finančného mechanizmu  v Slovenskej republike.

Nosná - druhá časť materiálu je venovaná stavu uzatvárania zmluvných záväzkov a čerpaniu prostriedkov štrukturálnych fondov a Kohézneho fondu skráteného programového obdobia 2004 – 2006  k 31. 12. 2007. 

Ďalšie kapitoly tejto správy sa venujú stavu certifikácie výdavkov a systémov riadenia a kontroly k 31. 12. 2007  a  overovaniu účinnosti systémov riadenia a kontroly a overovaním deklarovaných výdavkov. 
Samostatne je popísaná činnosť a závery Najvyššieho kontrolného úradu Slovenskej republiky z kontroly predvstupových fondov, štrukturálnych fondov a Kohézneho fondu.

Deviata kapitola materiálu podáva informáciu o kontrolách vykonaných sekciou kontroly a boja proti korupcii Úradu vlády SR.

Desiata kapitola materiálu informuje o auditoch vykonaných zo strany Európskej komisie a Európskeho dvoru audítorov v priebehu II. polroku 2007.

Záverečná časť predkladaného materiálu hodnotí stav implementácie opatrení so zameraním na pomoc rómskym marginalizovaným skupinám k 31. 12. 2007.

Na vypracovaní materiálu sa podieľali Úrad vlády SR, Ministerstvo financií SR, Ministerstvo výstavby a regionálneho rozvoja SR v spolupráci s ministerstvami zapojenými do systému implementácie štrukturálnych fondov a Kohézneho fondu a Najvyšší kontrolný úrad SR.

Vzhľadom na obsah a zámer materiálu nie je jeho súčasťou doložka finančných, ekonomických, environmentálnych vplyvov a vplyvov na zamestnanosť a podnikateľské prostredie. 

Materiál bol predmetom medzirezortného pripomienkového konania a na rokovanie vlády SR sa predkladá bez rozporov.